# பப்புவா மாநிலம்


**பப்புவா மாநிலம்** (இந்தோனேசியம்: *Provinsi Papua*; ஆங்கிலம்: *Province of Papua*) என்பது நியூ கினி தீவில்; இந்தோனேசியாவின் மேற்கு நியூ கினி நிலப் பகுதியில் உள்ள ஒரு மாநிலம் ஆகும். மேற்கு நியூ கினி நிலப் பகுதி **இந்தோனேசிய நியூ கினி** அல்லது **இந்தோனேசிய பப்புவா** என்றும் அழைக்கப்படுகிறது.  

இந்த மாநிலம் மேற்கு நியூ கினியின் வடக்கு கடற்கரையையும், மேற்கில் சந்திரவாசி விரிகுடாவில் *(Cenderawasih Bay)* உள்ள தீவுக் குழுக்களையும் உள்ளடக்கியது; **8** பிராந்தியங்களாகவும் (ஆங்கிலம்: *Regency*; *City* இந்தோனேசியம்: *Kabupaten*; *Kota*) **1** நகரமாகவும் பிரிக்கப்பட்டுள்ளது.  

இந்த மாநிலம் 82680.95 கிமீ<sup>2</sup> நிலப்பரப்பைக் கொண்டுள்ளது. இதன் தலைநகரம் ஜெயபுரா *(Jayapura)*. பப்புவா மாநிலத்தில் அதிக மக்கள் தொகை கொண்ட நகரமாகவும் ஜெயபுரா விளங்குகிறது.  

## நியூ கினி

நியூ கினி என்பது ஒரு தீவு; உலகின் இரண்டாவது பெரிய தீவு.  

- நியூ கினி தீவின் மேற்குப் பகுதியில் இந்தோனேசியாவின் 6 மாநிலங்கள் உள்ளன.
- நியூ கினி தீவின் கிழக்குப் பகுதியில் பப்புவா நியூ கினி எனும் தனி ஒரு நாடு உள்ளது. 1975-ஆம் ஆண்டில் ஆஸ்திரேலியாவிடம் இருந்து விடுதலை பெற்று **பப்புவா நியூ கினி** என்ற ஒரு தனி நாடானது.

## நிலவியல்

இந்த மாநிலத்தின் கிழக்கில் பப்புவா நியூ கினி நாடு; வடக்கில் பசிபிக் பெருங்கடல்; மேற்கில் செந்திரவாசி விரிகுடா; தெற்கில் மத்திய பப்புவா மாநிலம்; மற்றும் மேல்நில பப்புவா மாநிலம்; ஆகியவை எல்லைககளாக உள்ளன. இந்த மாநிலம் பசிபிக் பெருங்கடலில் உள்ள பலாவு தீவுடன் கடல் எல்லைகளையும் கொண்டுள்ளது. பப்புவா மாநிலம், மற்ற இந்தோனேசிய மாநிலங்களுடன் ஒப்பிடும்போது அதிக அளவிலான தன்னாட்சி உரிமைகளைக் கொண்டுள்ளது.  

பப்புவா மாநிலம் 9 பிராந்தியங்களைக் கொண்டுள்ளது. அவற்றுள் ஜெயபுரா மாநகரம் என்பது தனி ஒரு பிராந்தியமாக இயங்குகிறது  

### பப்புவா மாநில பிராந்தியங்கள்

1. போலேவாலி மண்டார் *(Polewali Mandar Regency)*
1. ஜெயபுரா *(Jayapura Regency)*
1. யாப்பென் தீவுகள் *(Yapen Islands Regency)*
1. பியாக் நம்போர் *(Biak Numfor Regency)*
1. சார்மி *(Sarmi Regency)*
1. கீரோம் *(Keerom Regency)*
1. வாருப்பென் *(Waropen Regency)*
1. சுபியோரி *(Supiori Regency)*
1. மாம்பரமோ ராயா *(Mamberamo Raya Regency)*
1. ஜெயபுரா *(Jayapura)*

## வரலாறு

இந்த மாநிலம் 1962 முதல் 1973 வரை இரியான் பாராட் *(Irian Barat)* என்றும்; 1973 முதல் 2002 வரை இரியான் ஜெயா *(Irian Jaya)* என்றும் அழைக்கப்பட்டது. அந்தக் காலக்கட்டத்தில் மேற்கு நியூ கினி *(Western New Guinea)* முழுவதையும் உள்ளடக்கி இருந்தது. அப்போது **பப்புவா** என்றும் அழைக்கப்பட்டது.  

2002-ஆம் ஆண்டில், பப்புவா அதன் தற்போதைய பாபுவா மாநிலம் எனும் பெயரைப் பெற்றது; மற்றும் இந்தோனேசிய சட்டத்தின் கீழ் பப்புவா மாநிலத்திற்கு ஒரு சிறப்பு தன்னாட்சித் தகுதியும் வழங்கப்பட்டது. 2001-ஆம் ஆண்டில், பப்புவா மாநிலத்தின் மேற்கு முனை; மேற்கு பப்புவா என்று ஒரு புதிய மாநிலமாகப் பிரிக்கப்பட்டது.  

### ஜெயபுரா

அதன் பின்னர், சூலை 2022-இல், இதே பப்புவா மாநிலத்தில் இருந்து மத்திய பப்புவா, மேல்நில பப்புவா, தெற்கு பப்புவா என்று மேலும் 3 மாநிலங்கள் பிரிக்கப்பட்டன. அந்த வகையில் தற்போது இந்த மாநிலம் ஓரளவிற்கு சுருக்கப்பட்டு உள்ளது. 2024-ஆம் ஆண்டின் நடுப்பகுதியில், மாநிலத்தின் மக்கள்தொகையின் அதிகாரப்பூர்வ மதிப்பீடு 1,060,550 ஆகும். அதில் 554,800 ஆண்கள் மற்றும் 505,800 பெண்கள் ஆவார்கள்.  

பப்புவா மாநிலம் 4 தனித்தனி மாநிலங்களாகப் பிரிக்கப்பட்டதைத் தொடர்ந்து, ஜெயபுரா நகரம் மட்டும் மாநிலத்தில் அதிக மக்கள் தொகை கொண்ட நிர்வாகப் பிரிவாக உள்ளது. 2024-ஆம் ஆண்டின் நடுப்பகுதியில் மொத்தம் 420,580 பேர் ஜெயபுராவில் வசித்தனர்.  

மாநிலத்தின் பெரும்பான்மை மக்கள் கடலோரப் பகுதிகளில், குறிப்பாக ஜெயபுரா நகரம் மற்றும் அதன் புறநகர்ப் பகுதிகளில் மிகையாக உள்ளனர்.  

## காட்சியகம்

-